b'\n_START_ARTICLE_\n\xc5\xa0palernajan tutkintavankila\n_START_PARAGRAPH_\n\xc5\xa0palernajan tutkintavankila oli 1800-luvulla rakennettu vankila Pietarin kaupungissa Ven\xc3\xa4j\xc3\xa4ll\xc3\xa4._NEWLINE_Vankila sijaitsi \xc5\xa0palernaja-kadun varrella, jonka mukaan se sai nimens\xc3\xa4. Se rakennettiin keisari Aleksanteri II:n aikana 1871\xe2\x80\x931875 arkkitehti Karl J. Majevskin johdolla Ven\xc3\xa4j\xc3\xa4n ensimm\xc3\xa4iseksi tutkintavankilaksi. Majevski noudatti amerikkalaista mallia, jonka mukaan vankisellit sijoitettiin sis\xc3\xa4pihaa kiert\xc3\xa4vien rautaisten k\xc3\xa4yt\xc3\xa4v\xc3\xa4kerrosten varrelle._NEWLINE_Vankilassa on 317 yhdelle vangille tarkoitettua selli\xc3\xa4, 68 joukkoselli\xc3\xa4, eristys- ja rangaistushuoneita ja vankilan sairaala, joka on suunniteltu 700-henkisen vankilan tarpeisiin sopivaksi. Pyh\xc3\xa4n Aleksanteri Nevskin kappeli sijaitsi vankilaan pihasiiven kolmannessa kerroksessa vuoteen 1919, jolloin se lakkautettiin. Kappeli on j\xc3\xa4lleenrakennettu Neuvostoliiton hajoamisen j\xc3\xa4lkeen._NEWLINE_Vankilaa k\xc3\xa4ytettiin l\xc3\xa4hinn\xc3\xa4 poliittisten vankien s\xc3\xa4ilytykseen. Vankeihin lukeutui kommunististen vallankumouksellisten lis\xc3\xa4ksi useiden muiden vallankumouksellisten ryhmien j\xc3\xa4seni\xc3\xa4 ja lis\xc3\xa4ksi useita keisarin salaisen poliisin Ohranan pid\xc3\xa4tt\xc3\xa4mi\xc3\xa4 suomalaisia aktivisteja 1900-luvun alussa. Suomalaisiin vankeihin kuuluivat muun muassa Esko Riekki, my\xc3\xb6hemmin Suomen oman salaisen poliisin Etsiv\xc3\xa4n keskuspoliisin p\xc3\xa4\xc3\xa4llikk\xc3\xb6, Lapuan liikkeen perustaja Vihtori Kosola ja Suomen ilmavoimien h\xc3\xa4vitt\xc3\xa4j\xc3\xa4lent\xc3\xa4j\xc3\xa4 Lauri Pekuri. Selliss\xc3\xa4 numero 193 istui Vladimir Lenin 1895\xe2\x80\x931897. T\xc3\xa4st\xc3\xa4 sellist\xc3\xa4 tehtiin Neuvostoliiton aikana museo._NEWLINE_Helmikuun vallankumouksen aikana 1917 kapinalliset vapauttivat kaikki vangit. Vankila otettiin uudestaan k\xc3\xa4ytt\xc3\xb6\xc3\xb6n vuonna 1920, mink\xc3\xa4 j\xc3\xa4lkeen se kuului KGB:lle ja FSB:lle. Neuvostovallan aikana vankien olot ja kohtelu heikkeniv\xc3\xa4t. Pietarilaiset eli silloiset leningradilaiset kutsuivat sit\xc3\xa4 nimell\xc3\xa4 \xe2\x80\x9d\xc5\xa0palerka\xe2\x80\x9d. Viel\xc3\xa4 1980-luvulla KGB s\xc3\xa4ilytti siell\xc3\xa4 kuulusteltavina kolmeakymment\xc3\xa4 poliittista vankia, joihin lukeutui muun muassa ihmisoikeusaktivisteja. Rakennus on purettu uudisrakentamisen tielt\xc3\xa4.'